Objava zahtevka za registracijo imena v skladu s členom 50(2)(a) Uredbe (EU) št. 1151/2012 Evropskega parlamenta in Sveta o shemah kakovosti kmetijskih proizvodov in živil

(2020/C 203/06)

V skladu s členom 51 Uredbe (EU) št. 1151/2012 Evropskega parlamenta in Sveta (1) je ta objava podlaga za uveljavljanje pravice do ugovora zoper zahtevek v treh mesecih od datuma te objave.

ENOTNI DOKUMENT

„Λουκάνικο Πιτσιλιάς“ (Loukaniko Pitsilias)

EU št.: PGI-CY-02369 – 15.9.2017

ZOP ( )ZGO (X)

1. Ime

„Λουκάνικο Πιτσιλιάς“ (Loukaniko Pitsilias)

2. Država članica ali tretja država

Ciper

3. Opis kmetijskega proizvoda ali živila

3.1. Vrsta proizvoda

Skupina 1.2 Mesni proizvodi (kuhani, soljeni, dimljeni itd.)

3.2. Opis proizvoda, za katerega se uporablja ime iz točke 1

Ime „Λουκάνικο Πιτσιλιάς / Loukaniko Pitsilias“ se uporablja za staran, dimljen mesni proizvod, mariniran v vinu, ki ima naslednje značilnosti:

Fizikalne lastnosti

Proizvod se daje na trg kot „veriga“ parov klobas ali kot posamezne klobase.

Vsaka posamezna klobasa ima podolgovato, ozko in valjasto obliko.

Organoleptične lastnosti

Barva: temna sivkasto rjava do črna na zunanji strani in bledo vijoličasta v notranjosti, z mestoma jasno vidnimi belimi maščobnimi deli

Aroma: aroma po dimu, rdečem vinu, koriandru (Coriandrum sativum) in kumini (Cuminum cyminum)

Okus: rahlo slan z razločnimi notami rdečega vina, dima, koriandra, kumine in črnega popra (Piper nigrum)

Tekstura: kompaktna; ob razrezu vsaka rezina ostane kompaktna, ne da bi se zmes mletega mesa razpustila

Kemijske lastnosti

Vsebnost vlage: 40–60 %

Natrijev klorid: 1,5–3 %

Največji delež maščobe: 35 %

3.3. Krma (samo za proizvode živalskega izvora) in surovine (samo za predelane proizvode)

„Λουκάνικο Πιτσιλιάς / Loukaniko Pitsilias“ se proizvaja brez dodajanja kakršnih koli konzervansov (npr. nitratov, nitritov in polifosfatov), ojačevalcev okusa ali katerih koli drugih aditivov. Niti surovine za njegovo pripravo ne vsebujejo nobenih aditivov ali konzervansov (npr. nitratov ali nitritov).

Surovine za pripravo proizvoda „Λουκάνικο Πιτσιλιάς / Loukaniko Pitsilias“ so:

— sveža mleta svinjina zdravih živali, ki so bile zaklane v skladu s predpisi (popolna izkrvavitev in takojšnje hlajenje). Ob prejemu se preverijo barva (značilna svetlo rdeča), vonj (ustrezen) in notranja temperatura (med 0 °C in 4 °C),

— svinjsko črevo, ki je že bilo očiščeno in nasoljeno pri temperaturi pod 4 °C. Ob prejemu se preverita njegova čistoča in vonj (ustrezen),

— groba (morska) sol,

— zdrobljen koriander (Coriandrum sativum), mleta kumina (Cuminum cyminum) in mlet črni poper (Piper nigrum),

— suho rdeče vino, proizvedeno na opredeljenem geografskem območju, iz vinogradov, v katerih se goji vinska trta lokalne sorte mavro, ki je prevladujoča sorta v regiji, in ki lahko vključujejo tudi vinsko trto sorte maratheftiko (vamvakada). Ti vinogradi ležijo na območju, kjer se proizvajajo vina Pitsilia s kontrolirano označbo porekla. Ob prejemu se preverijo aroma (značilna za sorto), vsebnost alkohola (med 12 in 15 %) in vsebnost sladkorja (manj kot 4 g/l).

3.4. Posebne faze proizvodnje, ki jih je treba izvajati na opredeljenem geografskem območju

Različni koraki v pripravi proizvoda „Λουκάνικο Πιτσιλιάς / Loukaniko Pitsilias“, ki jih je treba izvajati na opredeljenem geografskem območju, so: (suho) soljenje mletega mesa in njegovo namakanje v vinu, dodajanje začimb, polnjenje zmesi v svinjsko črevo, zavezovanje črev v presledkih, da nastane „veriga“ klobas „Λουκάνικο Πιτσιλιάς / Loukaniko Pitsilias“, dimljenje klobas in njihovo staranje (kadar je primerno).

3.5. Posebna pravila za rezanje, ribanje, pakiranje itn. proizvoda, za katerega se uporablja registrirano ime

Proizvod „Λουκάνικο Πιτσιλιάς / Loukaniko Pitsilias“ se lahko prodaja pakiran ali nepakiran, v kosu ali narezan.

3.6. Posebna pravila za označevanje proizvoda, za katerega se uporablja registrirano ime

Proizvod mora biti ne glede na obliko predstavitve (pakiran ali nepakiran, cel ali narezan) opremljen z ustrezno etiketo, na kateri so navedeni registrirano ime in podrobnosti o obratu, v katerem je bil proizveden in/ali narezan in zapakiran (če razrez in pakiranje ne potekata v proizvodnem obratu).

4. Jedrnata opredelitev geografskega območja

Opredeljeno geografsko območje Pitsilia je znano po svoji goratosti. Obsega območja na nadmorski višini 700 m ali več, ki ležijo znotraj upravnih meja naslednjih krajev:

okrožje Nikozija: Agia Eirini, Alithinou, Alona, Apliki, Askas, Gourri, Kannavia, Kourdali, Lagoudera, Lazanias, Livadia (Nikozija), Palechori, Platanistasa, Polystypos, Saranti, Spilia, Farmakas, Fikardou, Fterikoudi in Kambi;

okrožje Larnaka: Odou;

okrožje Limassol: Agios Theodoros, Agios Ioannis, Agios Konstantinos, Agios Pavlos, Agridia, Agros, Kato Amiantos, Pano Amiantos, Dymes, Zoopigi, Kato Mylos, Kyperounta, Pelendri, Potamitissa, Sykopetra in Chandria.

5. Povezava z geografskim območjem

Zahtevek za registracijo imena ZGO „Λουκάνικο Πιτσιλιάς / Loukaniko Pitsilias“ temelji na fizikalnih, kemijskih in organoleptičnih lastnostih proizvoda, ki se razvijejo in ohranijo kot rezultat proizvodnega postopka, pri katerem ni treba uporabiti aditivov ali drugih pomožnih snovi.

Značilnosti proizvoda „Λουκάνικο Πιτσιλιάς / Loukaniko Pitsilias“ so plod znanja in izkušenj njegovih proizvajalcev, zlasti pa naslednjih dejavnikov:

Izbrano meso ni zelo mastno, saj visoka vsebnost maščobe pomeni, da bo imel proizvod mehkejšo teksturo od želene.

Mleto meso se nasoli, kot se proizvajalcem zdi ustrezno glede na njihove izkušnje, in občasno premeša, da se sol enakomerno porazdeli po mletem mesu in končni proizvod dobi želeno slanost.

Soljenje in namakanje v vinu potekata hkrati. Soljeno mleto meso ostane v vinu in se občasno premeša, s čimer se zagotovi, da ima celotno mleto meso značilni okus in aromo po vinu ter barvo vina.

Na značilni izraziti okus in aromo po vinu ter značilno barvo notranjosti proizvoda „Λουκάνικο Πιτσιλιάς / Loukaniko Pitsilias“ vplivata izbira ustreznega suhega rdečega vina (v smislu arome in kemijskih lastnosti) iz vinogradov, v katerih se goji vinska trta lokalne sorte mavro, ki je prevladujoča sorta na območju (obsega okoli 80 % skupne površine, zasajene z vinsko trto), in ki lahko vključujejo tudi vinsko trto sorte maratheftiko, ter trajanje namakanja mletega mesa v vinu.

Podobno kot sol in vino se mletemu mesu dodajo tudi začimbe.

Soljenje, namakanje v vinu, dodajanje začimb in mešanje pripravka so pomembni elementi proizvodnega postopka, ki zagotavljajo, da imajo klobase, pripravljene iz iste zmesi mletega mesa, enake kakovostne značilnosti.

Ko zmes pridobi take značilnosti, kot jih želi proizvajalec, se nadeva v naravno svinjsko črevo. Črevo se na koncih zapre in v presledkih zaveže v vozel, tako da nastane „veriga“ klobas „Λουκάνικο Πιτσιλιάς / Loukaniko Pitsilias“. Pomemben sestavni del znanja in izkušenj proizvajalcev pri polnjenju in zavezovanju črev je luknjanje, da se prepreči zadrževanje odvečne vlage. V nasprotnem primeru bi bil končni proizvod zelo neenoten in bi vseboval zračne žepe.

Pomemben sestavni del znanja in izkušenj proizvajalcev je prav tako dimljenje, saj določa okus, aromo, teksturo in barvo končnega proizvoda. Dimljenje je tudi faza proizvodnega postopka, v kateri se spremeni barva zunanjosti proizvoda „Λουκάνικο Πιτσιλιάς / Loukaniko Pitsilias“, ki po koncu dimljenja postane temnejša, pri čemer je samo dimljenje blago, postopno in hladno. Moč ognja, trajanje dimljenja, oddaljenost verige klobas od samega ognja in pogostost spreminjanja njenega položaja v dimnici se določijo na podlagi izkušenj proizvajalcev, tako da se ne spremenita okus in aroma končnega dimljenega proizvoda, pridobljena v fazi namakanja mlete svinjine v vinu in začimbah. Moč ognja se prilagodi podnebnim razmeram, da ne vpliva na okus in teksturo proizvoda. Če je ogenj med dimljenjem močan, bo tekstura končnega proizvoda bolj drobljiva, zunanja barva pa temnejša, kar nista želeni lastnosti.

Proizvod s postopkoma dimljenja in staranja (če je ustrezno) dobi želeno raven vlage in značilno čvrstejšo teksturo ob uživanju v primerjavi s podobnimi proizvodi, ki niso dimljeni ali starani.

Podnebje regije Pitsilia, za katero so značilna hladna suha poletja in mile zime, je v povezavi s strmimi zemljišči, ki so razmeroma nerodovitna, pripomoglo k razvoju postopka proizvodnje in shranjevanja predelanih mesnih proizvodov pri sobni temperaturi, tako da je lahko imela družina meso na voljo vse leto, ne da bi ga bilo treba hraniti v maščobi (kot v drugih regijah). Strokovno znanje pri pripravi teh proizvodov se ni spremenilo in se prenaša iz roda v rod, saj proizvajalci v regiji Pitsilia to znanje in izkušnje še danes uporabljajo v svojih sodobnih obratih.

Poleg tega zaradi tal in podnebja v regiji Pitsilia vedno pridelajo manj grozdja kot v drugih regijah, sok tega grozdja pa vsebuje več polifenolov. Proizvajalci „Λουκάνικο Πιτσιλιάς / Loukaniko Pitsilias“ so skupaj s proizvodnim znanjem in izkušnjami podedovali tudi odlično črno vino, ki ga omenja N. Ierides (1903, Kratka zgodovina Cipra). To še dodatno krepi povezavo med proizvodom in regijo, saj mu daje izrazito aromo in okus, ki sta značilna za lokalno [črno] vino „mavro“.

Proizvod „Λουκάνικο Πιτσιλιάς / Loukaniko Pitsilias“ je zaradi svojih značilnosti, ki so plod znanja in izkušenj proizvajalcev ter uporabe vina iz regije, pridobil tak sloves, da se skupaj s proizvodom „Pafítiko Loukaniko“ uvršča med najboljše ciprske klobase, kot je leta 1978 zapisal P. Xioutas v Kypriaki Laografia ton Zóon (Živali v ciprski folklori).

Predelani mesni proizvodi iz regije Pitsilia, vključno s proizvodom „Λουκάνικο Πιτσιλιάς / Loukaniko Pitsilias“, so neločljivo povezani s to regijo, tako da se izrecno omenjajo v vseh publikacijah in/ali na spletnih straneh s turističnimi in/ali gastronomskimi informacijami (Ministrstvo za kmetijstvo, naravne vire in okolje, 2011, Gastronomikos Chartis tis Kyprou (Kulinarični zemljevid Cipra) in Florentia Kithraiotou, 2009, Trofi: aformi schesis (Hrana: temelj razmerja)).

Sklic na objavo specifikacije

(drugi pododstavek člena 6(1) te uredbe)

http://www.moa.gov.cy/moa/da/da.nsf/All/FE9A90EB4A75497BC22583A9003E9C46?OpenDocument

(1) UL L 343, 14.12.2012, str. 1.